DECIZIA COMISIEI
din 31 iulie 2008
de derogare de la Deciziile 2003/858/CE și 2006/656/CE și de suspendare a importurilor în Comunitate a loturilor de anumiți pești vii și de anumite produse de acvacultură originare din Malaezia
[notificată cu numărul C(2008) 3849]
(Text cu relevanță pentru SEE)
(2008/641/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special prima liniuță din articolul 18 alineatul (1) și articolul 18 alineatul (6),
întrucât:
(1)
Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (2) stabilește normele care reglementează importurile în Comunitate de animale și produse de acvacultură, provenite din țări terțe. Aceasta prevede că importurile de animale și produse de acvacultură trebuie să îndeplinească anumite condiții prevăzute în directiva menționată și să provină din țări terțe sau din părți din teritoriul acestora care figurează pe o listă întocmită în conformitate cu directiva respectivă.
(2)
Decizia 2003/858/CE a Comisiei din 21 noiembrie 2003 de stabilire a condițiilor de sănătate animală și a cerințelor de certificare care se aplică importului de pești de acvacultură vii, de icre și gameți ai acestora destinați creșterii, precum și de pești vii de acvacultură și de produse derivate destinate consumului uman (3) stabilește norme de sănătate animală armonizate care reglementează importurile în Comunitate de anumiți pești vii, de icre și gameți ai acestora și anumiți pești vii de acvacultură și de produse derivate. De asemenea, aceasta enumeră teritoriile din care importurile în Comunitate de anumite specii de pești vii, de icre și gameți ai acestora sunt autorizate.
(3)
Decizia 2006/656/CE a Comisiei din 20 septembrie 2006 de stabilire a condițiilor de sănătate animală și a cerințelor de certificare aplicabile importului de pește pentru scopuri ornamentale (4) stabilește norme de sănătate animală armonizate care reglementează importurile în Comunitate de pești ornamentali. De asemenea, decizia menționată enumeră teritoriile din care sunt autorizate importurile în Comunitate de anumiți pești ornamentali.
(4)
Decizia 2003/858/CE menționează Malaezia ca țară terță din care sunt autorizate importurile în Comunitate de pești vii din familia Cyprinidae, de icre și gameți ai acestora destinați creșterii, precum și de pești vii de acvacultură din familia respectivă, de icre și gameți ai acestora destinați reconstituirii stocurilor pescăriilor cu repopulare organizată.
(5)
Conform Deciziei 2006/656/CE, importurile în Comunitate de anumiți pești ornamentali din Malaezia sunt autorizate. Peștii din familia Cyprinidae sunt reglementați de decizia menționată.
(6)
Rezultatele ultimei vizite de inspecție comunitară în Malaezia au descoperit deficiențe grave în ceea ce privește înregistrarea fermelor de acvacultură, notificarea bolilor și controalele oficiale privind sănătatea animalelor de-a lungul lanțului de producție a animalelor de acvacultură și a peștilor ornamentali. Aceste deficiențe pot cauza răspândirea bolilor, reprezentând un pericol grav pentru sănătatea animalelor din Comunitate. De asemenea, inspecția a arătat lipsa unor controale adecvate a sănătății animalelor din partea autorității competente din Malaezia, fapt care poate crește și mai mult acest pericol.
(7)
Prin urmare, este necesară suspendarea importurilor din Malaezia de pești vii din familia Cyprinidae, de icre și gameți ai acestora destinați creșterii, de pești vii de acvacultură din familia Cyprinidae, de icre și gameți ai acestora destinați reconstituirii stocurilor pescăriilor cu repopulare organizată, precum și de anumiți pești ornamentali aparținând familiei respective. Deoarece toate celelalte specii de pești ornamentali importate din Malaezia nu sunt susceptibile la necroza hematopoietică epizootică, anemia infecțioasă a somonului, septicemia hemoragică virală, necroza hematopoietică infecțioasă, viremia de primăvară a crapului, boala bacteriană a rinichiului, necroza pancreatică infecțioasă, virusul herpetic al crapului koi și infecția cu Gyrodactylus salaris, nu este necesară suspendarea importurilor de pești tropicali ornamentali.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE,
Articolul 1
Prin derogare de la articolul 3 alineatele (1) și (2) din Decizia 2003/858/CE și de la articolele 3 și 4 din Decizia 2006/656/CE, statele membre suspendă importurile pe teritoriul lor, provenite din Malaezia, a următoarelor loturi de pești care aparțin familiei Cyprinidae, de icre și gameți ai acestora:
(a)
loturi de pești vii, destinați creșterii;
(b)
loturi de pești vii de acvacultură destinați reconstituirii stocurilor pescăriilor cu repopulare organizată; precum și
(c)
în cazul loturilor de pești ornamentali, numai speciile Carassius auratus, Ctenopharyngodon idellus, Cyprinus carpio, Hypophthalmichthys molitrix, Aristichthys nobilis, Carassius carassius și Tinca tinca din familia Cyprinidae.
Articolul 2
Toate cheltuielile care decurg din aplicarea prezentei decizii sunt suportate de destinatar sau de agentul acestuia.
Articolul 3
Prezenta decizie se aplică de la 1 august 2008.
Articolul 4
Prezenta decizie se adresează statelor membre.
Adoptată la Bruxelles, 31 iulie 2008.